Document ID: 32009D0806

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 19ης Οκτωβρίου 2009
σχετικά με την υπογραφή από την Ευρωπαϊκή Κοινότητα του καταστατικού του Διεθνούς Οργανισμού για τις Ανανεώσιμες Πηγές Ενέργειας (IRENA)
(2009/806/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1 και το άρθρο 300 παράγραφος 2 στοιχείο β),
την πρόταση της Επιτροπής,
Εκτιμώντας τα ακόλουθα:
(1)
Στις 26 Ιανουαρίου 2009, εβδομήντα πέντε κράτη, μεταξύ των οποίων είκοσι κράτη μέλη της Ευρωπαϊκής Ένωσης, υπέγραψαν το καταστατικό του Διεθνούς Οργανισμού για τις Ανανεώσιμες Πηγές Ενέργειας (1) (στο εξής «το καταστατικό»), κατά την ιδρυτική διάσκεψη που πραγματοποιήθηκε στη Βόννη.
(2)
Σύμφωνα με το καταστατικό, σκοπός του Διεθνούς Οργανισμού για τις Ανανεώσιμες Πηγές Ενέργειας (IRENA) είναι «να προωθεί την ευρύτατη και αύξουσα υιοθέτηση, καθώς και την αειφόρο αξιοποίηση των πάσης φύσεως ανανεώσιμων πηγών ενέργειας, λαμβάνοντας υπόψη τις εθνικές και εσωτερικές προτεραιότητες και οφέλη που προκύπτουν από συνδυασμένη προσέγγιση των ανανεώσιμων πηγών ενέργειας και μέτρων για την ενεργειακή απόδοση, καθώς και τη συμβολή των ανανεώσιμων πηγών ενέργειας: στη διατήρηση του περιβάλλοντος, με τη μείωση της πίεσης που ασκείται στους φυσικούς πόρους και της αποδάσωσης - ιδίως των τροπικών δασών- της απερήμωσης και της απώλειας της βιοποικιλότητας· στην προστασία του κλίματος·στην οικονομική μεγέθυνση και την κοινωνική συνοχή, καθώς και στον μετριασμό της φτώχειας και την αειφόρο ανάπτυξη·στην πρόσβαση στον ενεργειακό εφοδιασμό και την ασφάλειά του·στην περιφερειακή ανάπτυξη και στην ευθύνη μεταξύ των γενεών».
(3)
Τόσο η Ευρωπαϊκή Κοινότητα όσο και τα κράτη μέλη της έχουν αρμοδιότητες στους τομείς που καλύπτει το καταστατικό. Ορισμένες διατάξεις του καταστατικού μπορεί να επηρεάσουν ρυθμίσεις οι οποίες έχουν καθοριστεί με κοινοτικές πράξεις στους τομείς του περιβάλλοντος και της ενέργειας.
(4)
Δεδομένου ότι το καταστατικό θα αρχίσει να ισχύει την τριακοστή ημέρα από την κατάθεση του εικοστού πέμπτου εγγράφου κύρωσης και ότι, μέχρι την ημερομηνία αυτή, παραμένει ανοικτό προς υπογραφή, πρέπει να υπογραφεί εξ ονόματος της Ευρωπαϊκής Κοινότητας, σύμφωνα με το άρθρο XIX A αυτού. Η ιδρυτική διάσκεψη του IRENA συνέστησε, στις 26 Ιανουαρίου 2009, προπαρασκευαστική επιτροπή του IRENA. (2) Σύμφωνα με το σημείο 3 της απόφασης για τη σύσταση προπαρασκευαστικής επιτροπής του IRENA, η οποία εκδόθηκε από την ιδρυτική διάσκεψη του IRENA, η προπαρασκευαστική επιτροπή αποτελείται από έναν αντιπρόσωπο κάθε κράτους που έχει υπογράψει το καταστατικό. Η προπαρασκευαστική επιτροπή έχει ως στόχο να διασφαλίσει την ταχεία και αποτελεσματική σύσταση του IRENA, μεταξύ άλλων με την εκπόνηση προσωρινού προγράμματος εργασίας και προϋπολογισμού. Κρίνεται σκόπιμη η πλήρης συμμετοχή στις δραστηριότητες του IRENA, από τη στιγμή που θα υπογραφεί το καταστατικό του. Συνεπώς, η Κοινότητα πρέπει να εκπροσωπείται και να συμμετέχει στην προπαρασκευαστική επιτροπή από τη στιγμή της υπογραφής,
ΑΠΟΦΑΣΙΖΕΙ:
Άρθρο 1
Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν), εξ ονόματος της Ευρωπαϊκής Κοινότητας, το καταστατικό του Διεθνούς Οργανισμού για τις Ανανεώσιμες Πηγές Ενέργειας, ο οποίος ιδρύθηκε στις 26 Ιανουαρίου 2009, στη Βόννη.
Άρθρο 2
Δυνάμει της υπογραφής της, η Κοινότητα θα εκπροσωπείται στην προπαρασκευαστική επιτροπή του IRENA, η οποία συστάθηκε από την ιδρυτική διάσκεψη του IRENA.
Λουξεμβούργο, 19 Οκτωβρίου 2009.

Labels: 14
5
20